Atzinumi 24-TA-788
Izdrukāts 16.07.2024. 15.57
Atzinumi 24-TA-788
Izdrukāts 16.07.2024. 15.57
24-TA-788: Likumprojekts (Grozījumi)
Grozījumi Latvijas vides aizsardzības fonda likumā
TA saskaņojamie dokumenti
Likumprojekts (grozījumi) 4.0
Anotācija (ex-ante) 5.0
MK sēdes protokollēmuma projekts 2.0
Atzinuma sniedzējs
Valsts kanceleja
Atzinums iesniegts
16.07.2024.
Atzinuma sniegšanas termiņš
17.07.2024.
Saskaņošanas rezultāts
Saskaņots ar priekšlikumiem
Pieejamības statuss
Vispārpieejams

	Nr.p.k.
	Projekta redakcija
	Iebildums / Priekšlikums
	Autors

	1.
	Likumprojekts (grozījumi)
 "6.pants. Fonda padome
(1) Fonda padome ir lēmējinstitūcija, kas pieņem lēmumus Fonda darbības plānošanas un finanšu izlietošanas jautājumos. Fonda padomi vada divi līdzpriekšsēdētāji.

(2) Fonda padomes priekšsēdētājs attiecībā uz dabas aizsardzības pasākumu un projektu īstenošanu ir viedās administrācijas un reģionālās attīstības ministrs vai viņa pilnvarota persona, kas ir Viedās administrācijas un reģionālās attīstības ministrijas ierēdnis.

(3) Fonda padomes priekšsēdētājs attiecībā uz vides aizsardzības pasākumu un projektu īstenošanu ir klimata un enerģētikas ministrs vai viņa pilnvarota persona, kas ir Klimata un enerģētikas ministrijas ierēdnis.

(4) Fonda padomei ir šādi uzdevumi:
1) mērķtiecīgi un efektīvi pārvaldīt un sadalīt līdzekļus vides un dabas aizsardzības pasākumu un projektu (turpmāk— projekti) īstenošanai, tādu pasākumu un projektu finansēšanai, kuri saistīti ar vides un dabas aizsardzību, vides un dabas izglītību, vides monitoringu, bioloģiskās daudzveidības saglabāšanu un aizsardzību, gaisa aizsardzību un klimata pārmaiņām, vides un dabas resursu izpēti, novērtēšanu un atjaunošanu, ūdeņu aizsardzību, augsnes un grunts aizsardzību un sanāciju, atkritumu apsaimniekošanu, radioaktīvo atkritumu pārvaldību, cilvēku veselības aizsardzību un kontroli, vides aizsardzības iestāžu veiktspējas stiprināšanu, palīdzības sniegšanu citām valstīm vides aizsardzības problēmu risināšanā, sabiedrisko vides inspektoru prēmēšanu un citu Fonda padomes nolikumā noteikto uzdevumu veikšanu;
2) nodrošināt Fondam piešķirto valsts budžeta līdzekļu izlietojuma kontroli (kopumā vai izlases veidā).

(5) Fonda padome sadala Fonda līdzekļus atbilstoši Fonda mērķim Fonda padomes noteiktajos termiņos un apjomā Fonda padomes nolikumā noteiktajā kārtībā.

(6) Fonda padomes nolikumu un Fonda padomes sastāvu apstiprina Ministru kabinets."
	Priekšlikums
Likumprojekta 4. pantā noteikts, ka Fonda padomi vada divi līdzpriekšsēdētāji. Likumprojekta anotācijā norādīts, ka abi Latvijas vides aizsardzības fonda padomes līdzpriekšsēdētāji vadīs Latvijas vides aizsardzības fonda padomi rotācijas kārtībā atkarībā no padomes sēdē izskatāmajiem jautājumiem. 
Latvijas vides aizsardzības fonda likuma 7. panta pirmā un otrā daļa paredz, ka Fonda padome lēmumus pieņem ar sēdē klātesošo Fonda padomes locekļu vienkāršu balsu vairākumu. Ja balsis sadalās līdzīgi, izšķirošā ir Fonda padomes priekšsēdētāja balss. Fonda padomes sēdes protokolu paraksta Fonda padomes priekšsēdētājs. Likumprojekta anotācijā norādīts, ka nav paredzēts grozīt Latvijas vides aizsardzības fonda likuma 7. pantu. 
Ņemot vērā, ka plānots, ka fondam būs divi līdzpriekšsēdētāji, kas Fonda sēdes vadīs rotācijas kārtībā, aicinām precizēt Latvijas vides aizsardzības fonda likuma 7. panta pirmo un otro daļu, nosakot, ka izšķirošā ir tā Fonda padomes līdzpriekšsēdētāja, kurš vada sēdi, balss un ka padomes sēdes protokolu paraksta tas Fonda padomes līdzpriekšsēdētājs, kurš vada sēdi. 
Minētie precizējumi varētu novērst neskaidrības gadījumos, ja sēdē piedalās abi līdzpriekšsēdētāji. Salīdzinājumam skat. Ministru kabineta 2014. gada 7. janvāra noteikumu Nr. 14 "Nevalstisko organizāciju un Ministru kabineta sadarbības memoranda īstenošanas padomes nolikums" 17. punktu.

